Νέος Μαρμαράς

Ο  **Νέος Μαρμαράς** είναι κωμόπολη με 3.038 κατοίκους το 2011 στην άκρη της χερσονήσου της Σιθωνίας του νομού Χαλκιδικής. Αποτελεί Δημοτικό διαμέρισμα με ίδια ονομασία και ανήκει στον Δήμο Σιθωνία. Κτίσθηκε από Μικρασιάτες που ήρθαν το 1922 από τον Μαρμαρά της Μικράς Ασίας.

Η κύρια ασχολία των κατοίκων είναι ο τουρισμός, όπως επίσης η γεωργία (ελαιοκομία και αμπελοκαλλιέργεια) η μελισσοκομία και η αλιεία. Κάθε χρόνο το Νέο Μαρμαρά επισκέπτονται πολλοί τουρίστες, καθώς συνδυάζει βουνό και θάλασσα. Η μαρίνα του συγκροτήματος Πόρτο Καρράς και το μοναδικό στην Ελλάδα πλωτό λιμάνι του Μαρμαρά, φιλοξενούν εκατοντάδες σκάφη όλο το χρόνο. Ο παραθαλάσσιος οικισμός απέχει 125 χιλιόμετρα από τη Θεσσαλονίκη και 55 από τον Πολύγυρο. Οι περισσότερες πολιτιστικές εκδηλώσεις (ενεργοί είναι δύο σύλλογοι ο *Προικόνησος* για το Νέο Μαρμαρά και ο *Παρθενών* για τον Παρθενώνα) λαμβάνουν χώρα τους καλοκαιρινούς μήνες.  Στον οικισμό λειτουργούν μεταξύ άλλων αγροτικό ιατρείο, λιμεναρχείο, Πυροσβεστική, αστυνομικός σταθμός, ΕΛΤΑ, 2 νηπιαγωγεία, Δημοτικό Σχολείο, Γυμνάσιο και Λύκειο. Από αθλητική άποψη ενεργοί είναι ο Αθλητικός Σύλλογος Νέου Μαρμαρά, ο ΑΟΚ καλαθοσφαίρισης και οι *Ελπίδες Νέου Μαρμαρά*. Ανάμεσα στα αξιοθέατα αξίζει να αναφερθεί και η περιοχή του Τριπόταμου, με το ομώνυμο μετόχι, στα όρια του Δ.δ. Μαρμαρά με το Δ.δ. Νικήτης.

## Δημοτικό Διαμέρισμα
Με 3.185 κατοίκους στο σύνολο το 2011, το Δημοτικό διαμέρισμα Μαρμαρά (Δ.δ. Μαρμαρά) συναποτελούν οι οικισμοί:

* ο *Νέος Μαρμαράς* , έδρα.
* η *Αγία Κυριακή* 
* το *Αζάπικο* , παραλία. Το όνομα το πήρε από τα τρία μετόχια της Ιεράς Μονής Παντοκράτορος. Από μακριά ένας τεράστιος βράχος χωρίζει την παραλία σε δύο μέρη.
* η *Γαλήνη* (Δ.δ. Νέου Μαρμαρά) 
* η *Ήμερη Ελιά* 
* η *Κέλυφος* (νησίδα) , που έλαβε την ονομασία της επειδή μοιάζει στο σχήμα με κέλυφος χελώνας. Κατά τα ρωμαϊκά χρόνια θεωρείται ότι χρησιμοποιήθηκε για στρατιωτικούς σκοπούς.
* ο *[[Παρθενώνας Χαλκιδικής|Παρθενώνας]]* ,  σε υψόμετρο 320 μ. Εγκαταλελειμμένος πια οικισμός, χαρακτηριστικό του είναι τα παραδοσιακά σπίτια. Στα 2 χλμ. βορειοδυτικά από τον οικισμό βρίσκεται και το ξωκλήσι του Αγίου Αθανασίου. Στον Παρθενώνα λειτουργεί Λαογραφικό Μουσείο. Σήμερα είναι παραδοσιακός οικισμός. Οι κάτοικοι της Παρθενώνα συμμετείχαν στην επανάσταση του 1821. Σπουδαίοι αγωνιστές της επανάστασης του 1821 ήταν ο Βασίλειος Ιωάννου και ο Ιωάννης Αργύρη.
* τα *Σπαλαθρονήσια* (νησίδα) 
* το *Στυλαδάρι* , παραλία.

## Πληθυσμός

## Ιστορικά στοιχεία
μικρογραφία|Ο ναός των Παμμεγίστων Ταξιαρχών (1937)
Στην τοποθεσία Καστέλι του Καμπούρη πάνω σε λόφο, τοποθετείται προϊστορικός οικισμός. 
Ο Νέος Μαρμαράς αποτελούσε ιδιοκτησία της Μονής Γρηγορίου του Αγίου Όρους. Στα ανατολικά του οικισμού, σώζονται τα κτήρια του μετοχιού, που έγιναν γύρω στο 1905, καθώς και ο ναός της Κοίμησης της Θεοτόκου, του 1863. Το χωριό ιδρύθηκε την 1η Αυγούστου 1924 από πρόσφυγες, καταγόμενους από το νησί Μαρμαράς στην Προποντίδα της Μικράς Ασίας.  Ως τα τέλη της δεκαετίας του ' 60, εγκαταστάθηκαν στον οικισμό και αρκετοί κάτοικοι από το γειτονικό, Παραδοσιακό Βυζαντινό Οικισμό, Παρθενώνα. Το χωριό αναπτύχθηκε αλματωδώς και τουριστικά μετά την οικοδόμηση του ξενοδοχείου Πόρτο Καρράς, τη δεκαετία του ' 60. Ο ναός των Παμμεγίστων Ταξιαρχών χρονολογείται από το 1937, ενώ ενδιαφέρον είναι και το ξωκλήσι της Ζωοδόχου Πηγής. Στην πρώτη για το χωριό απογραφή, το 1961, ο Νέος Μαρμαράς βρέθηκε να έχει 1.200 κατοίκους. Σταδιακά τα έργα υποδομής επεκτάθηκαν με την υδροδότηση του μεγαλύτερου μέρους του χωριού τη δεκαετία του ' 70, την ανέγερση του Πνευματικού Πολιτιστικού Κέντρου "Πασχαλακείου", το 1985, δωρεά του Δημητρίου και της Αρτεμισίας Πασχαλάκη και με την οικοδόμηση εκπαιδευτηρίων.

## Εξωτερικοί σύνδεσμοι
* Επίσημη Σελίδα
* Προφίλ
* Περισσότερα ιστορικά στοιχεία: Η Σιθωνία του χθες και του σήμερα, Νέος Μαρμαράς-Παρθενών

## Σημειώσεις


## Παραπομπές


Κατηγορία:Κωμοπόλεις της περιφερειακής ενότητας Χαλκιδικής
Κατηγορία:Δήμος Σιθωνίας